חדשות 2: שופטי בג"ץ: "דורשים הבהרות לגבי שכר החיילים"
20/03/2013 11:02 | שופטי בג"ץ: "דורשים הבהרות לגבי שכר החיילים"
אחרי שאתמול נחשפו בחדשות 2 Online סכומי תוספת השכר שיקבלו חיילי הסדיר, מתחו שופטי בית המשפט העליון ביקורת על התנהלות משרד הביטחון במסגרת ההחלטה להעלות את שכר חיילי החובה במאות שקלים, ודרשו הבהרות מהמדינה על הקריטריונים שהובילו לצעד.
"מי שיש לו אמא שפר עליו מזלו"עורך הדין אמנון לורך, שהגיש את העתירה לבג"ץ אמר בסוף הדיון כי "בית המשפט יעשה סדר בהתחכמויות של המדינה". לורך הוסיף כי "אי אפשר לקבוע מספר שרירותי בלי שיש לו הצדקה. איך הצבא הגיע לתוספת של 539 שקלים לחיילים עורפיים, לאחר שעיתון במחנה קבע שסל הצריכה לחייל הוא 1,100 שקלים? בית המשפט ביקש הבהרות באשר לסכום ולא בכדי. 30% מהחיילים שלנו מקבלים ת"ש. מי שיש לו אמא שיכולה לעזור שפר לו מזלו - זהו מס אמא".מחוץ לאולם בית המשפט התאספו נציגי עמותת "בית חם לכל חייל", הנאבקים למען תוספת שכר לחיילים. "התוספת לשכר היא לעג לרש", אמר איתי שחר, פעיל בעמותה. "אנחנו דורשים תוספת של אלף שקלים לכל הפחות. אנחנו מקווים שבית המשפט ישמע את קולנו. לא נהיה מרוצים ולא נסתפק בעדכון החגיגי של צה"ל. נראה שהצבא יוסיף בפועל את התוספת המעודכנת לשכר ומשם נמשיך במאבק".אמש נחשפו בחדשות 2 Online הסכומים המדויקים שייכנסו לחשבון של כל חייל וחייל החל מינואר 2015 - אלה שבעיני המוחים הבוקר מול בית המשפט העליון נחשבים לבלתי מספיקים כשכר עבור חיילי צה"ל: לוחם בצה"ל שמקבל היום 860 שקלים בחודש, ייהנה מעלייה של יותר מ-200 שקלים ומשכורתו תעמוד על 1,075 שקלים בחודש. תומכי לחימה, שהשתכרו 682 שקלים בחודש, יזכו לתוספת של מאה שקלים - ויקבלו 782 שקלים בחודש. החיילים העורפיים שהשתכרו 433 שקלים בחודש, יזכו לעלייה של כמאה שקלים - וירוויחו מדי חודש 539 שקלים.